‘Genees siek gesondheidsorg voordat dit te laat is’ | Netwerk24
Deur Nellie Brand-Jonker 07 Februarie 2019 05:00
’n Gepraat gaan nie die siek gesondheidsorgstelsel in Suid-Afrika genees nie, sê die waghondorganisasie Section 27.
Section 27 is 'n waghondorganisasie gemik op die bevordering van sosiale geregtigheid in Suid-Afrika.
Pleks daarvan om te fokus op die plan met Nasionale Gesondheidsversekering (NGV), moet pres. Cyril Ramaphosa eerder fokus op die herstel van die bestaande gesondheidsorgstelsel, sê Section 27 in sy wenslysie van wat hy in die staatsrede wil hoor.
“Pres. Ramaphosa het gesondheid geïdentifiseer as ’n fokusarea vir sy regering. Dit moet verwelkom word, maar die fokus moet nie net wees om ’n wetsontwerp oor die NGV aanvaar te kry nie.
“Dit verg begrotings en planne en die inwerkingstelling van die planne om ons gesondheidsorgstelsel te herstel voordat onherstelbare skade aangerig is.”
Section 27 sê die NGV word al jare bespreek en word met elke nuwe weergawe van die beleid al hoe minder lewensvatbaar.
“Ons bly in die duister oor die status van die wetsontwerp (oor die NGV) op die oomblik, want daar is taakspanne wat aan aspekte van die hervorming van die gesondheidsorgstelsel werk wat nog nooit openbaar gemaak is nie.”
Terselfdertyd word die markondersoek oor die koste van private gesondheidsorg weens ’n geldtekort vertraag.
Hierdie vertragings en ondeursigtigheid is nog meer rampspoedig vir ’n gesondheidsorgstelsel wat in ’n krisis verkeer.
“Dit is verbruikers wat ly weens die vertragings en die gebrek aan deursigtigheid.
“Ons vra vir deursigtigheid en dringendheid in die hervorming van die gesondheidsorgstelsel.”
Section 27 meen daar word “gefikseer” op die afhandeling van die wetsontwerp. “Maar die NGV-wetsontwerp sê baie min oor gehalte en lê in stede klem op die daarstelling van ’n fonds en verskeie nasionale en plaaslike strukture.
“Hierdie vertragings en ondeursigtigheid is nog meer rampspoedig vir ’n gesondheidsorgstelsel wat in ’n krisis verkeer.”
Die krisis word gesien in die feit dat net vyf van die 696 openbare gesondheidsorggeriewe aan die minimum vereistes voldoen ingevolge die Kantoor vir Gesondheidstandaarde, en in pasiënte van die private sektor wat na staatsorg oorskuif omdat die koste net bly styg vir dienste waarvan die gehalte onseker is, sê Section 27.
“Ons vra vir ware optrede om die gesondheidsorgstelsel reg te ruk.”
Meer oor: Section 27 | Cyril Ramaphosa | Staadsrede 2019 | Hospitaalgroep | Nasionale Gesondheidsversekering | Ngv | Mediese Fondse | Mediese Sorg
Los gekke idee van NGV vir eers